Wenners aangekondig: Toegang-kortverhaalkompetisie | PEN Afrikaans
Home » Nuus » Wenners aangekondig: Toegang-kortverhaalkompetisie
Ons dank aan PEN International, wat die projek finansieel en andersins ondersteun het, sowel as die medewerkers wat die publikasie van die wenverhale moontlik maak: LitNet as publikasievennoot, Nicky Grieshaber vir die teksversorging en Wilna Combrinck vir die ontwerpwerk.
Ons dank ook aan prof. Heilna du Plooy wat die aanvanklike keuring met groot kundigheid en deeglikheid behartig het, waarná 'n bekwame beoordelaarspaneel die uitgesoekte verhale gelees, herlees, oorweeg en bespreek het om gesamentlik die wenners aan te wys.
Die paneel het bestaan uit die gerekende kortverhaalskrywers: Brian Fredericks, Madré Marais en J.M. Gilfillan. Oor die proses sê hulle die volgende:
"Duine" deur Johann Crous en "Hipoksie" deur Adelle van Wyk is in die top 5 uit die 290 inskrywings wat ons ontvang het.
"'Nonnetjie van Aardt se laaste dag opaarde' beskryf met bedrieglike eenvoud presies dit waarna die titel verwys. Nietemin vervleg die skrywer die alledaagse en herkenbare versigtig met dit wat die sleutel tot Nonnetjie se lewe en laaste ure bied. Nonnetjie som die bittersoet so ráák op. Die skrywer verstaan hoe om inligting met die leser te deel, net genoeg op net die regte tyd, en ook dat fyn tydsberekening die lewensaar van die kortverhaal is. Die slot van die verhaal verras ongeforseerd en illustreer terselfdertyd die aard van hierdie aardse bestaan van ons suiwer en moeiteloos."